In nomine sancte et individuæ Trinitatis. Ego Hugo, Dei providentia, Senonensis archiepiscopus, notum facio tam presentibus quam futuris, quod Joffridus de Montchardun donat Deo et æcclesiæ Sanctæ-Mariæ-Deiloci, et canonicis ibidem deo servientibus, censum suum quem habebat apud Naalli. Canonici vero redimunt ipsum censum ab Arnaudo, avunculo Garini de Venesi qui diu illum tenuerat in vadimonio pro quatuor libris denariorum. Qui predictam ab ipsis accipiens pecuniam, quatuor videlicet libras concedit eis ut prefatum censum deinceps recipiant et jure perhenni possideant, laudante hoc Garino de Venesi, et uxore ejus de cujus feodo census est, et filio ipsorum Anselmo. Quod ne valeat in posterum oblivione deleri, vel ne quispiam censum hunc deinceps audeat calumniari, litteris nostris imprimimus et sigilli nostri auctoritate confirmamus. Hujus rei testes sunt: Manasses, Senonensis archidiaconus; Theobaldus, abbas Sanctæ-Columbæ; Girardus, abbas Sancti-Remigii; Symon de Milli, Senonensis cellerarius; Guillermus, archidiaconus; Rainaldus, archidiaconus; Odo, archidiaconus; Josbertus de Jauna; Manasses, capellanus archiepiscopi; Petrus et Leibertus, capellani de Hervi; Wibertus, presbiter de Turni; Garinus de Venesi; Anselmus, filius ejus; Anselmus de Gorra, Anselmus Muntuns, Jolduinus de Turni. Actum est publice Senonis, anno ab Incarnatione Domini Mº Cº XLº Vº, XIII kalendas junii; regnante Ludovico in Francia. Item, nostris temporibus, puella quædam, Isavia nomine, filia functi Petri Chaini de Varellis, Dei miserantis visitante gratia, sathanæ et ipsius operibus ac pompis abrenuncians, ad societatem quarumdam mulierum, sub beati Augustini regula et ordinis Premonstratensis institutione communiter degentium, se transtulit. Cujus devotionem mater ejus Ermensendis devote subsequuta, quicquid habebat alodii Gerolis, tam in prato quam in terra, quod ei pater Isaviæ dederat in dote, Deo et Beatæ-Mariæ et abbati Deilocensi sibique commisso gregi, qui pater est etiam supradictarum sororum, tribuit, laudante hoc marito suo, Balduino de Wallemauri, et fratre puellæ Petro, cui hoc alodium una cum prefata puella jure proveniebat hereditario; cui et Petro, pro laude hujus beneficii, equus unus datus est. Abbas igitur Deiloci, caritative huic obvians caritati, puellæ patrem et matrem et fratrem, matris etiam maritum, concedit esse participes æcclesiæ Deilocensis orationum. Quod ut valeat firmum in perpetuum perseverare, sigilli mei auctoritate decrevi confirmare. Hujus rei testes sunt, Manasses, Senonensis archidiaconus; Symon, cellerarius; Robertus, canonicus; Stephanus Paucla et Martinus, sacerdotes; Simeon, Parvus; Gerricus Durum-Cor; Quintimilo; Hugo de Rosco; Fulco et Stephanus filii ejus. Actum est publice Senonis, anno ab Incarnatione Domini Mº Cº XLVº; regnante Ludovico in Francia.